Kaapstad kry wéér toekenning as toeristestadKaapstad. (Foto: Sharaan Muruvan / Unsplash) Kaapstad is vir die tweede keer agtereenvolgend aangewys as Afrika se voorste toeristestad deur die World Travel Awards. Dié toekennings is die goue standaard vir die bedryf en word internasionaal erken. “Dit volg ná ŉ rits soortgelyke erkennings soos Condé Nast Travel-lesers wat Kaapstad as die negende beste stad in die wêreld aangewys het,” sê James Vos, burgemeesterskomiteelid vir ekonomiese groei. “Die Verenigde Koninkryk se Telegraph-koerant het Kaapstad aangewys as die derde beste internasionale stad en volgens die Halal Travel Awards (2022) is die stad die Mees Belowende Moslemvriendelike Bestemming van die Jaar.” Volgens Vos is dié toekennings erkenning vir die onvermoeide pogings van die stad en sy vennote, insluitend die amptelike bestemmingsbemarkingsorganisasie, Kaapstad Toerisme deur slim veldtogte soos Find Your Freedom. “Dié interaktiewe konsep laat gebruikers toe om ŉ avatar te kies – ŉ Fearless Foodie, Nature Warrior of Urban Adventurer – vir ŉ virtuele smakie van Kaapstad. Die interaktiewe reiservaring is enig in sy soort vir ŉ bestemmingsbemarkingsorganisasie en het ten doel om al hoe meer toeriste te lok en unieke Kaapstad-ervarings uit te lig. Terselfdertyd help ons plaaslike ondernemings om toeriste te lok deur vir hulle die inligting en vaardighede te gee om hul bedrywighede te vorm.” Kaapstad verwag ŉ besige toeristeseisoen met 184 internasionale vlugte per week tussen November en Desember. Dit sal tussen Januarie en Maart 2023 na 191 vlugte per week verhoog. “Dit kom neer op ongeveer 1,56 miljoen tweerigting vlugte tussen November 2022 en Maart 2023 en inkomste van ongeveer R7,9 miljard uit toerisme. Deur toerisme help ons gemeenskappe om werksgeleenthede te skep terwyl ons die ekonomie op ŉ volhoubare manier help groei.” Burgemeesterskomiteelid James Vos en uitvoerende hoof van Kaapstad-toerisme Enver Duminy by lede van die Isibane Africa-koor van Khayelitsha.